**Kultūras ministrijas un Latvijas Pašvaldību savienības sarunas (daļēji attālināti)**

**PROTOKOLS Nr.1**

 Rīgā

**2023.gada 9.jūnijā**

**LPS konferenču zālē, Mazā Pils iela 1, Rīgā**

**Sarunas vada:**

Nauris Puntulis – kultūras ministrs

Gints Kaminskis – Latvijas Pašvaldību savienības priekšsēdis

**Sarunas protokolē:**

Lolita Rūsiņa – Kultūras ministrijas Kultūrpolitikas departamenta eksperte

**Piedalās:**

**No Latvijas Pašvaldību savienības puses:**

Rita Vectirāne – Latvijas Pašvaldību savienības Izglītības un kultūras komitejas priekšsēdētāja, Jelgavas valstspilsētas priekšsēdētāja vietniece

Ināra Dundure – Latvijas Pašvaldību savienības padomniece izglītības un kultūras jautājumos

Mudīte Juhna– Latvijas Pašvaldību savienības ģenerālsekretāre

**Piedalās:**

**No Kultūras ministrijas puses:**

Dace Vilsone – Kultūras ministrijas valsts sekretāre

Ritvars Jansons – Kultūras ministrijas parlamentārais sekretārs

Līga Dimante – Kultūras ministrijas Arhīvu, bibliotēku un muzeju nodaļas vadītāja

Signe Pujāte – Latvijas Nacionālā kultūras centra direktore

Andis Groza – Latvijas Nacionālā kultūras centra direktores vietnieks kultūrizglītības jautājumos

Sarmīte Pāvulēna – Latvijas Nacionālā kultūras centra Nemateriālā kultūras mantojuma nodaļas vadītāja

Daina Markova – Latvijas Nacionālā kultūras centra XXVII Vispārējo latviešu Dziesmu un XVII Deju svētku izpilddirektore

Santa Pētersone – Latvijas Nacionālā kultūras XXVII Vispārējo latviešu Dziesmu un XVII Deju svētku virsproducente

Ēriks Kibermanis – Latvijas Nacionālā kultūras centra XXVII Vispārējo latviešu Dziesmu un XVII Deju svētku transporta koordinators

Aija Tūna – Latvijas Nacionālā kultūras centra Programmas „Latvijas skolas soma” nodaļas vadītāja

Jana Vērdiņa – Latvijas Nacionālā kultūras centra Vēsturisko zemju un nemateriālā kultūras mantojuma nodaļas vadītāja

**Darba kārtība:**

1. Dziesmu un deju svētku norise 2023.gadā
2. Kultūras ministrijas budžeta prioritātes 2023.gadā un 2024.gadā
3. Profesionālās ievirzes kultūrizglītības aktualitātes
4. Muzeju pārvaldība (reorganizācijas, dibinātāja un muzeja sadarbība)
5. Latviešu vēsturisko zemju likuma ieviešana
6. Kultūras centru likuma ieviešana
7. Programmas „Latvijas skolas soma” aktualitātes un ilgtspēja

Sarunu ievaddaļā kultūras ministrs Nauris Puntulis informēja, ka pašlaik nozīmīgākās aktualitātes ir saistītas ar Dziesmu un deju svētkiem un budžeta veidošanas procesu. Kultūras ministrija ir sagatavojusi savu prioritāšu sarakstu, kas ir iesniegts Finanšu ministrijā. Finanšu ministrija ir informējusi par pieejamo papildu finansējumu visām ministrijām. Prioritāro pasākumu pieprasījumi, kas saistīti Latvijas Pašvaldību savienības un Kultūras ministrijas sadarbību, ir prioritātes, kas ietver Latviešu vēsturisko zemju likumu, Kultūras centra likumu un Programmas „Latvijas skolas soma” ieviešanu, kā arī Dziesmu un deju svētku kolektīvu vadītāju atalgojumu.

**1.**

 **Dziesmu un deju svētku norise 2023.gadā**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Daina Markova, Latvijas Nacionālā kultūras centra XXVII Vispārējo latviešu Dziesmu un XVII Deju svētku izpilddirektore, Santa Pētersone, Latvijas Nacionālā kultūras centra XXVII Vispārējo latviešu Dziesmu un XVII Deju svētku virsproducente, Ēriks Kibermanis, Latvijas Nacionālā kultūras centra XXVII Vispārējo latviešu Dziesmu un XVII Deju svētku transporta koordinators

**D.Markova:** Dziesmu un deju svētkiem reģistrējušies 40 624 dalībnieki. Ir sagatavotas identifikācijas kartes, svētku dalībnieka komplekts un dalībnieku mobilā lietotne, kurā būs personalizēta informācija ar mēģinājumu un koncertu grafikiem, ēdināšanas informācija, noderīga informācija par sabiedrisko transportu, apdrošināšanu, aktuālās ziņas, atbalstītāju piedāvājumi un cita nozīmīga informācija. Kongresu namā būs informācijas centrs, ID karšu atjaunošanas centrs, rīkotāju birojs un darba zona, ēdināšanas informācijas centrs, brīvprātīgo palīgu informācijas centrs, aproču izdales centrs, transporta caurlaižu centrs un pieejama cita informācija. Svētku dalībniekiem būs bezmaksas pieejams 10 dienu e-talons, ka arī bezmaksas iespēja apmeklēt vairākus pasākumus. Katram dalībniekam būs apdrošināšana un pieejama dalībnieka rokasgrāmata. Svētku rīkotāju mērķis ir plaša pieejamība visās platformās – Sabiedriskie mediji, LMT Viedtelevīzija, TV24 un ReTV, kā arī publiskās skatīšanās vietas – LTV nodrošina bezmaksas sublicenci.

**S.Pētersone:** Svētku dalībniekiem valsts apmaksāta bezmaksas ēdināšana tiek plānota dienās, kad ir pasākumi (mēģinājumi vai koncerti), tā notiek skolās vai norises vietās. Tiek plānotas arī brokastu vai launaga pakas. Ir izstrādāta vienota ēdienkarte, kuras sagatavošanā ir izmantotas Veselības ministrijas un Pārtikas un veterinārā dienesta ieteiktās uztura un pārtikas drošības normas.

**Ē.Kibermanis:** Transporta koordinēšanā ir svarīgi vairāki darbības virzieni – dalībnieku transporta autobusi, sabiedriskais transports Rīgā, vilciena satiksme, mikromobilitāte (riteņi, skrejriteņi), iekšējais transports, piemēram, Mežaparka teritorijā un tehniskais transports (ēdinātāji, tirgotāji u.c.). Tiek īstenota aktīva sadarbība ar novadu koordinatoriem, apzinot dalībnieku vajadzības. Viena no problēmām ir saistīta ar iepirkumu procedūru, kas vairākās pašvaldībās bija izaicinājums. Aktīva sadarbība ir ar pasākumu producentiem, Rīgas domi, Valsts policiju un Valsts drošības dienestu, nodrošinot saskaņotu transporta kustību koordināciju. Plānoti ir arī pasākumi, kas saistīti ar transporta nodrošinājumu personām ar kustību traucējumiem un senioriem. Īpaša komplicēta loģistika ir saistīta ar svētku gājiena nodrošināšanu, transporta kustību, kas ir saistīta ar norisēm Mežaparkā un stadionā „Daugava”, tostarp ņemot vērā, ka Rīgā notiek apjomīgi ceļu remontdarbi.

**I. Dundure:** Kādi ir riski saistībā ar transporta iepirkumiem pašvaldībās?

**Ē.Kibermanis:** Lielāka daļa iepirkumu pašvaldībās ir noslēgušies. Ja kādai pašvaldībai ir problēmjautājumi, tiek piedāvāti risinājumi, kā izmantot sabiedrisko transportu, lai nokļūtu norises vietā.

**G.Kaminskis:** Kopumā ar secināt, ka sagatavošanās Dziesmu un deju svētku norisei ir noslēguma fāzē un transporta nodrošināšanas risinājumi tiek meklēti. Pēc svētkiem būs jāanalizē, kādas bija problēmsituācijas un kā tās turpmāk savlaicīgi var novērst.

**Puses vienojas:** Pieņemt zināšanai informāciju par Dziesmu un deju svētku norisi 2023.gadā.

**2.**

**Kultūras ministrijas budžeta prioritātes 2023. gadā un 2024.gadā**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Dace Vilsone, Kultūras ministrijas valsts sekretāre

**D.Vilsone:** Galvenās aktualitātes 2023.gadā ir saistītas ar Valsts kultūrkapitāla fonda (turpmāk – VKKF) finansējuma palielinājumu no akcīzes nodokļiem, kā arī papildu finansējumu 3,2 miljonu eiro apjomā Dziesmu un deju svētku norisei. Nozīmīga prioritāte – kultūras nozares valsts sektora darbinieku atalgojuma palielināšana no 2024.gada. Mērķis ir nodrošināt valsts kultūras institūcijās strādājošo atalgojuma pacelšanai līdz vidējam atalgojumam sabiedriskajā sektorā. Kultūras ministrija ir veikusi nepieciešamos aprēķinus, kas būs svarīgi budžeta sarunās. Programmas „Latvija skolas soma” īstenošanai 2024.gadā vēl nepieciešami papildus 1,5 miljoni. Savukārt amatierkolektīvu kolektīvu vadītāju atalgojuma palielināšanai no 2024.gada būtu papildu nepieciešami 4,9 miljoni eiro. Ir izstrādāts jauns atalgojuma modelis kolektīvu vadītājiem, kas paredz, ka vidējais stundu skaits ir noteikts – Dziesmu un deju svētku tradīcijas (koprepertuāra) sagatavošanai, iestudēšanai ir ne mazāks kā 20 stundas nedēļā. Valsts un pašvaldību institūciju atlīdzības likumā noteikto māksliniecisko kolektīvu vadītāji atbilst 40.saimei 6.mēnešalgu grupai, kur minimums ir 803 eiro, viduspunkts – 1 145 eiro un maksimums – 1 490 eiro. Saskaņā ar valstī noteikto atlīdzības sistēmu atalgojuma mērķa līmenis ir mēnešalgu skalas viduspunkts. Sākotnējais nosakāmais minimālais atalgojums būtu vismaz 960 eiro, pakāpeniski pa gadiem palielinot atalgojumu. Lai nodrošinātu sociālās garantijas, pašvaldībām ar māksliniecisko kolektīvu vadītājiem jāslēdz darba līgums. Valsts mērķdotācija (atalgojums) tiek maksāta vienam vadītājam ne vairāk kā par divu māksliniecisko kolektīvu vadīšanu. Valsts mērķdotācija tiek maksāta par 10 stundām nedēļā jeb 40 stundām mēnesī, līdzvērtīgu daļu (ne mazāk kā 10 stundas nedēļā) maksā pašvaldība/dibinātājs.

**G.Kaminskis:** Svarīgi ir sakārtot šo atalgojuma sistēmu, kā arī izvērtēt, vai kādam saskaņā ar jauno modeli atalgojums nesamazinās.

**S.Pujāte:** Atalgojuma modelis kolektīvu vadītājiem tiek izstrādāts, Latvijas Nacionālajam centram sadarbojoties ar Kultūras ministriju un pašvaldībām.

**D.Vilsone:** Citas2024.gada prioritātes – Latviešu vēsturisko zemju programmas īstenošana, lasīšanas veicināšanas un grāmatu iepirkuma programmu nodrošināšana, nacionālā kino ražošana, valsts institūciju izeja no VKKF konkursa programmām. Risināmie jautājumi – tiek turpinātas diskusijas par radošo personu statusu, kultūras pakalpojumu un infrastruktūras piekļūstamību. Aktualitāte ir arī jautājums par godīgu konkurenci starp valsts, pašvaldību un privātajām kultūras organizācijām, tādēļ būtu svarīgi Latvijas Pašvaldību savienības pārstāvju dalība diskusijā par godīgu konkurenci.

**N.Puntulis**: Uzskatu, ka jaunais atalgojuma modelis kolektīvu vadītājiem, valsts institūciju izeja no VKKF konkursa programmām, godīgas konkurences starp valsts, pašvaldību un privātajām kultūras organizācijām nodrošināšana ir nozīmīgas reformas kultūras nozarē. Piekrītu, ka attiecībā uz godīgas konkurences nodrošināšanu svarīgs ir organizāciju sertificēšanas process, par ko vēl nepieciešamas diskusijas.

**G.Kaminskis:** Pasākumu organizēšanā pašvaldībās ir galvenokārt jāsaskaras ar problēmām, kuras rada privātie pasākumu organizētāji. Šie jautājumi noteikti ir jāsakārto, lai pasākumi būtu pieejami un droši iedzīvotājiem.

**Puses vienojas:** Pieņemt zināšanai informāciju par Kultūras ministrijas budžeta prioritātēm 2023. gadā un 2024.gadā.

 **3.**

**Profesionālās ievirzes izglītības aktualitātes**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Andis Groza, Latvijas Nacionālā kultūras centra direktores vietnieks kultūrizglītības jautājumos

**A.Groza:** Profesionālās izglītības likums nosaka, kalīdz 2023.gada 31.decembrim jāapstiprina valsts profesionālās ievirzes izglītības standarts, kas nosaka izglītības programmu stratēģiskos mērķus, obligāto izglītības saturu un iegūtās profesionālās kvalifikācijas vai profesionālās kompetences vērtēšanas pamatprincipus un kārtību. Līdz šim nav bijis ārējais tiesiskais regulējums, kas noteiktu profesionālās ievirzes izglītības standartu mākslu jomā. Izglītības iestāde veic izmaiņas savos iekšējos normatīvajos aktos ne vēlāk kā līdz 2024.gada 31.augustam. Izglītības programmas atbilstoši jaunajam standartam plānots uzsākt īstenot 2024. gada 1. septembrī. Vienlaikus 2023./2024. mācību gadā plānots organizēt informatīvus seminārus par izglītības programmu īstenošanu, t.sk. mācību sasniegumu vērtēšanu, kā arī programmu licencēšanu. No 15. līdz 29. maijam notika standarta projekta publiskā apspriešana. Šobrīd tiek veikts ieteikumu izvērtējums un projekta precizēšana. Jūnijā standarta projektu plānots nodot starpministriju saskaņošanai. Saistībā ar standarta ieviešanu būs svarīga Latvijas Nacionālā kultūras centra sadarbība ar pašvaldībām un skolām. Latvijas Nacionālais kultūras centrs izstrādā metodiku – mācību priekšmetu vadlīnijas mūzikā, dejā un mākslā. Otrs aktuālais jautājums – pedagogu darba samaksa un slodzes izlīdzināšana. Ņemot vērā Latvijas Izglītības un zinātnes darbinieku arodbiedrības aktivitātes, 2022. gada nogalē tika veikti grozījumi Ministru kabineta 2016. gada 5. jūlija noteikumos Nr. 445 „Pedagogu darba samaksas noteikumi”, mainot profesionālās ievirzes izglītības mūzikas, mākslas un dejas pedagogu darba slodzes, kas ir 30 darba stundas nedēļā, sadalījumu, nosakot sekojošu proporciju ‒ 26 mācību stundu/nodarbību vadīšanai un četras stundas citiem pienākumiem. Šobrīd Izglītības un zinātnes ministrija veido vadlīnijas pedagogu darba slodzes līdzsvarošanai, kuru izstrādē piedalās arī Latvijas Nacionālā kultūras centra pārstāvji.

**N.Puntulis**: Aktuāli ir uzsvērt ne tikai STEM, bet arī STEAM virzienu izglītībā, ka ietver mākslas komponenti.

**G.Kaminskis:** Būtiski skatīt profesionālās ievirzes izglītības sistēmu izglītības reformas un skolu tīkla kontekstā, proti, kas notiks ar profesionālās ievirzes izglītības iestādēm, ja bērniem būs jāpārvietojas tālāk, uz citu pamatizglītības iestādi.

**I. Dundure:** Starptautiskās izglītības konferencēs vairākkārt tiek uzvērta STEAM nozīme, tas, ka inženierzinātnes ir jāsaista ar mākslas jomām.

**Puses vienojas:** Pieņemt zināšanai Latvijas Nacionālā kultūras centra sniegto informāciju par profesionālās ievirzes izglītības aktualitātēm.

**4.**

**Muzeju pārvaldība (reorganizācijas, dibinātāja un muzeja sadarbība)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Līga Dimante, Kultūras ministrijas Arhīvu, bibliotēku un muzeju nodaļas vadītāja

**L.Dimante:** Aktuāls jautājums ir par muzeju pārvaldību, par muzeju reorganizāciju un dibinātāja, proti, pašvaldības, un muzeja savstarpējo sadarbību. Daudzos jaunizveidotajos novados joprojām notiek piemērotākā un efektīvākā darba organizācijas modeļa meklēšana, tādēļ svarīga ir pašvaldības un muzeja sadarbība. Pašvaldības muzeji ir divas trešdaļas no visiem Latvijas muzejiem, proti, 75 no 110 muzejiem ir pašvaldības muzeji. Administratīvi teritoriālās reformas ietekmē muzeju skaits ir nedaudz samazinājies, jo vairāku muzeju reorganizācijas rezultātā izveidots galvenais jeb centrālais muzejs, kurā iekļauts kāds cits muzejs. Kultūras ministrija aicina pašvaldības pieņemt lēmumus sadarbībā ar reorganizējamiem muzejiem. Diemžēl prakse liecina, ka muzeji ne vienmēr tiek iesaistīti, veidojas konfliktsituācijas un muzeja tālākā attīstība tiek ierobežota vai pat kavēta. Kultūras ministrijas muzeju nozares speciālisti ir vienmēr atvērti konsultācijām par labāko reorganizācijas risinājumu.

Pašvaldībai, lai tā īstenotu savas likumā noteiktās funkcijas, tas ir, sniegtu iedzīvotājiem daudzveidīgu kultūras piedāvājumu un iespēju piedalīties kultūras dzīvē, ir nepieciešams muzejs. Veiksmīgas sadarbības rezultāts ir saglabāts kultūrvēsturiskais mantojums un izveidots kvalitatīvs muzeja piedāvājums. Muzeja funkcijas ir saistītas ar krājuma komplektēšanu, dokumentēšanu, saglabāšanu, krājuma izpēti un sabiedrības izglītošanu, izmantojot dažādus komunikācijas veidus. Savukārt pašvaldības funkcija ir saistīta ar kultūras mantojuma saglabāšanas sekmēšanu un atbalstu kultūras norisēm. Pašvaldības sadarbībā ar muzejiem īsteno daudzveidīgus un interesantus projektus, kas piesaista iedzīvotājus.

Pašvadības muzejiem ir dažādas juridiskās formas. Tās ir kā pašvaldību iestādes, pašvaldību iestāžu struktūrvienības, pašvaldības SIA un pašvaldības aģentūras. Muzeji atrodas Kultūras ministrijas funkcionālā pārraudzībā, ko īsteno ar akreditācijas palīdzību. Un, lai kādu muzeja pārvaldības modeli pašvaldība izvēlētos, tas savu dzīvotspēju pierādīs tad, kad muzejā notiks akreditācija. Muzeju likums paredz, ka valsts atzītam (akreditētam) muzejam ir dibinātāja apstiprināts muzeja nolikums, statūti, reglaments vai līgums, muzejs veic visas pamatfunkcijas, ir izstrādāta muzeja darbības un attīstības stratēģija, ir veikta muzeja krājuma uzskaite. Kultūras ministrija saskaņā ar muzeju akreditācijas komisijas ziņojumu un Latvijas Muzeju padomes atzinumu pieņem lēmumu par akreditēta muzeja statusa atņemšanu, ja muzejs neatbilst Muzeju likumā paredzētajiem muzeju akreditācijas nosacījumiem.

Pašlaik tiek gatavoti grozījumi Muzeju likumā, kurus ir izstrādājusi Latvijas Muzeju biedrība. Viens no ierosinājumiem – mainīt muzeju padotību pret pārraudzību.

**G.Kaminskis:** Svarīga būtu Latvijas Pašvaldību savienības iesaiste diskusijā par grozījumiem Muzeju likumā.

**L.Dimante:** Ir plānota diskusija par Muzeju biedrības priekšlikumiem,

**I.Dundure:** Sarunai būtu jānotiek starp Kultūras ministriju, Latvijas Pašvaldību savienību, Muzeju biedrību un pašvaldību muzejiem.

**Puses vienojas:** Pieņemt zināšanai Kultūras ministrijas sniegto informāciju par muzeju pārvaldību, reorganizāciju, dibinātāja un muzeja sadarbību.

**4.**

**Latviešu vēsturisko zemju likuma ieviešana**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziņo: Jana Vērdiņa, Latvijas Nacionālā kultūras centra Vēsturisko zemju un nemateriālā kultūras mantojuma nodaļas vadītāja

**J.Vērdiņa:** Latviešu vēsturisko zemju likuma nolūks ir saglabāt latvietības daudzveidību un unikālo kultūrvēsturisko vidi latviešu vēsturiskajās zemēs un kultūrtelpās. Likums tapis, lai īstenotu Satversmes preambulā noteikto, ka viens no Latvijas valsts uzdevumiem ir garantēt latviešu nācijas, tās valodas un kultūras pastāvēšanu un attīstību cauri gadsimtiem.

Lielākais pasākums ir VKKF mērķprogramma „Latviešu vēsturisko zemju attīstības programma”. Mērķprogramma „Latviešu vēsturisko zemju programma” (turpmāk – mērķprogramma) ir saskaņā ar VKKF kultūras projektu konkursa nolikumu un Latviešu vēsturisko zemju likumu izstrādāta un īstenota programma, kas tiek finansēta no VKKF līdzekļiem. Tās mērķis veicināt kvalitatīvas kultūras pieejamību latviešu vēsturiskajās zemēs, latviešu vēsturisko zemju savdabības izzināšanu, saglabāšanu un popularizēšanu. Mērķprogramma tiek īstenota, administrējot un organizējot kultūras programmu projektu konkursus latviešu vēsturiskajās zemēs – Kurzemē, Latgalē, Vidzemē (izņemot Rīgas valstspilsētu), Zemgalē un Sēlijā. 2023.gada konkursā kopumā piešķirti 700 300 eiro. Otrs pasākums – par 2023. gadā piešķirtajiem 106 000 eiro uzsākta latviešu vēsturisko zemju un kultūrtelpu robežu norāžu izvietošana pie galvenajām satiksmes maģistrālēm uz valsts galvenajiem un reģionālajiem ceļiem, kā arī norādes latgaliešu rakstu valodā un lībiešu valodā. Faktiski uzstādīto zīmju skaitu varēs apkopot gada noslēgumā.

**I.Dundure:** Īpaši jāuzsver mērķprogrammas nozīmība Latviešu vēsturisko zemju likuma ieviešanā.

**Puses vienojas:** Pieņemt zināšanai Latvijas Nacionālais kultūras centra sniegto informāciju par Vēsturisko zemju likuma ieviešanu.

**5.**

**Kultūras centru likuma ieviešana**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziņo: Signe Pujāte, Latvijas Nacionālā kultūras centra direktore

**S.Pujāte:** Kultūras centru likums ir spēkā no 2022. gada 11. oktobra. Pašvaldībām līdz 2023. gada 31. decembrim jānodrošina vismaz vienam savā administratīvajā teritorijā esošam kultūras centram metodiskā kultūras centra statusu. Latvijas Nacionālais kultūras centrs sadarbībā ar Kultūras centru nozares padomi, kultūras centru vadītājiem, Kultūras darbinieku biedrību, Latvijas Kultūras akadēmiju un Latvijas Kultūras koledžu organizēja aptauju par to, kas interesē speciālistus, kas strādā Latvijas kultūras centros. Tas bija svarīgi, lai izglītības iestādes veidotu atbilstošu izglītības piedāvājumu. Latvijas Nacionālajā kultūras centrā ir saņemti jautājumi par to, kā sadalīt kompetences starp kultūras pārvaldi un metodisko kultūras centru. Saskaņā ar Kultūras centru likumu pašvaldība var lemt, ka kultūras pārvalde veic metodisko kultūras centra funkciju. Latvijas Nacionālais kultūras centrs arī ir rīkojis seminārus visiem plānošanas reģionu pašvaldību vadītājiem, kultūras nodaļu vadītājiem un kultūras centru vadītājiem par Kultūras centra likuma ieviešanu. Latvijas Nacionālais kultūras centrs saziņā ar Kultūras ministriju un Kultūras centru nozares padomi gatavo grozījumus Ministru kabineta 2017.gada 30.maija noteikumos Nr. 291 „Noteikumi par oficiālās statistikas apkopošanu kultūras jomā”, kas būs saistīts ar akreditācijas procesa nodrošināšanu.

**Puses vienojas:** Pieņemt zināšanai Latvijas Nacionālais kultūras centra sniegto informāciju par Kultūras centru likuma ieviešanu.

**6.**

**Programmas** „**Latvijas skolas soma” aktualitātes un ilgtspēja**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziņo: Aija Tūna, Latvijas Nacionālā kultūras centra Programmas „Latvijas skolas soma” vadītāja

**A.Tūna**:Kopš„Latvijas skolas soma” veidošanas ir jau pagājuši pieci gadi. Latvijas Pašvaldību savienība un pašvaldības visā Latvijā šajā laikā bijušas nozīmīgs partneris. Programmas īstenošanā visā Latvijā būtiska ir pašvaldību koordinatoru loma. Turpinām nodrošināt valsts apmaksātu iespēju skolēniem mācību procesa ietvaros regulāri iepazīt Latvijas kultūras vērtības un laikmetīgās izpausmes. Programma „Latvijas skolas soma” darbojas kā efektīvs instruments šī uzdevuma veikšanai. Rezultāti pašvaldību izglītības iestādēs 2022. gadā – 2022. gada 1. pusgadā, neraugoties uz vēl jūtamajām Covid-19 sekām, vismaz vienu kultūras norisi semestrī pieredzējuši 99 procenti skolēnu, savukārt 2. pusgadā jau aptverti 100 procenti. Katrs skolēns semestrī apmeklējis vismaz vienu kultūras norisi. Nozīmīgi soļi –panākts, ka pēc Latvijas valsts simtgades programmas beigām programmas finansējums 2024.–2026. gadam iekļauts vidēja termiņa budžeta ietvara likumā.Lai nostiprinātu kultūras nozīmi bērnu un jauniešu personības attīstības un izglītības procesā, kā arī mazinātu birokrātisko slogu, t. sk., paātrinātu finanšu nonākšanu pie lietotāja, ierosināti grozījumi Izglītības likumā, ko 2023.gada 1. jūnijā Saeima 1. lasījumā konceptuāli atbalstījusi. Tiks gatavoti Ministru kabineta noteikumi, kas ilgtermiņā paredzēs kārtību, kādā tiek sadalīts un piešķirts programmas finansējums. Tiek nodrošināts administratīvais, metodiskais un saturiskais atbalsts pedagogiem. Svarīgi ir nodrošināt savlaicīgu finansējuma nonākšanu pie lietotāja, uzlabot kultūras norišu atlases rīku – top programmas mājaslapa, palīdzēt izprast programmas būtību un jēgpilni izlietot valsts piešķirto finansējumu. Svarīgi nostiprināt izpratni par programmas mērķi un saturu, tai skaitā izvēlēties kvalitatīvas, daudzveidīgas kultūras norises, palīdzēt programmas satura komunicēšanā un sadarbībā. Arī pašvaldībām ir jāveicina kvalitatīvu kultūras norišu izvēle un gūtās pieredzes jēgpilnu sasaisti ar mācību saturu, jānostiprina programmas koordinatora statusu pašvaldībā, t.sk., iekļaujot šos pienākumus darbinieka amata aprakstā. Aicinām sekmēt kultūras speciālistu kā padomdevēju un vietējo kultūras institūciju kā partneru iesaisti, kā arī atbalstu programmas koordinatoram no citiem pašvaldības speciālistiem programmas „Latvijas skolas soma” jautājumu risināšanā (piemēram, juristiem, grāmatvežiem, finanšu speciālistiem, IT speciālisti u.c.). Svarīgi ir arī mazināt administratīvo slogu pašvaldību un skolu pusē, t.sk., pārskatīt, kādas prasības ir obligātas un ko var atvieglot, no kā atteikties.

**N.Puntulis:** 2024.gada budžeta sarunās svarīga būs papildu finansējumam piesaiste Programmas „Latvijas skolas soma” īstenošanai. Nozīmīgi ir arī nākotnē stiprināt programmas saikni ar pamatvērtībām, kuras ir iekļautas Latvijas kultūras kanonā, lai būtu iegūtas zināšanas gan par kanoniskām pamatvērtībām, gan laikmetīgām izpausmēm. Jauniešiem ir jādod iespēja iepazīt Latvijas kultūras kanona vērtības.

**R. Vectirāne**: Nepieciešams iepazīt kultūras vērtības klātienē.

**A.Tūna:** Pašvaldību līmenī ir nepieciešama kultūras speciālistu un izglītības speciālistu sadarbība, lai nodrošinātu kvalitatīvu kultūras norišu izvēli un gūtās pieredzes jēgpilnu sasaisti ar mācību saturu.

**Puses vienojas:** Pieņemt zināšanai Latvijas Nacionālais kultūras centra sniegto informāciju par Programmas „Latvijas skolas soma” aktualitātēm un ilgtspēju.

Sarunu noslēguma daļā Kultūras ministrijas parlamentārais sekretārs Ritvars Jansons informēja, ka Finanšu ministrijā notika sarunas starp valsts pārstāvjiem un konfesiju pārstāvjiem. Kultūras ministrija katru gadu uz budžeta sarunām virza Sakrālā mantojuma saglabāšanas finansēšanas programmu.

Kultūras ministrs Latvijas Pašvaldību savienības priekšsēdis

Nauris Puntulis Gints Kaminskis